VIDES KONSULTATĪVĀ PADOME

Nodibinājumi: „Latvijas Dabas fonds”, „Vides Izglītības fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”, „Vides aizsardzības klubs”, „Latvijas Makšķernieku asociācija”, „Latvijas ezeri”, „Zaļā brīvība”, „Ekodizaina kompetences centrs”, „Latvijas Botāniķu biedrība,”, „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „ Ezeru un purvu izpētes centrs”, ”Latvijas Biškopības biedrība”, un biedrība „Baltijas Vides forums”.

**Rīga, Peldu iela 26/28, LV-1494**

21.04.2021.

Nr.1-16

**Vides aizsardzības un reģionālās attīstības ministrijai**

**pasts@varam.gov.lv**

[**European Commission Representation**](https://ec.europa.eu/latvia/) **in Latvia:**

**comm-rep-latvia@ec.europa.eu**

**Kopija: Finanšu ministrijai**

**pasts@fm.gov.lv**

*Par bioloģiskās daudzveidības komponenti*

 *Latvijas Atveseļošanas un noturības mehānisma plānā 2021.-2026.gadam*

Vides konsultatīvā padome (VKP) atkārtoti uzsver, ka šī brīža Latvijas Atveseļošanas un noturības mehānisma (ANM) plānā 2021.-2026.gadam joprojām nav ietvertas aktivitātes, kas tieši veicinātu bioloģiskās daudzveidības aizsardzību un saglabāšanu Latvijā un dažas no ietvertajām aktivitātēm pat apgrūtinās bioloģiskās daudzveidības saglabāšanas stratēģisko mērķu sasniegšanu.

Tas rada nopietnas bažas par **Eiropas Zaļā Kursa (European Green Deal)** un **Eiropas Savienības Bioloģiskās daudzveidības stratēģijas 2030. gadam** sekmīgu ieviešanu.

Saskaņā ar ES Bioloģiskās daudzveidības stratēģiju 2030. gadam, dalībvalstīm ir izvirzīti trīs dabas aizsardzības mērķi, kas izpildāmi līdz 2030. gadam:

1. Eiropas Dabas teritoriju tīklā ("true Trans-European Nature Network") juridiski aizsargāt vismaz 30% ES sauszemes un 30 % ES jūras teritoriju un tajā integrēt ekoloģiskos koridorus.
2. Stingri aizsargāt vismaz trešdaļu no ES aizsargājamajām teritorijām, to vidū visus atlikušos ES pirmatnējos un senos mežus.
3. Ar skaidri noteiktiem saglabāšanas mērķiem un pasākumiem reāli pārvaldīt visas aizsargājamās teritorijas un nodrošināt tajās pienācīgu monitoringu.

Papildus tam ES Bioloģiskās daudzveidības stratēģijā 2030. gadam ir ietverts dabas atjaunošanas plāns, kura ietvaros līdz 2030. gadam ir jāpaveic sekojoši uzdevumi:

1. 2021. gadā pēc ietekmes novērtējuma ierosināt juridiski saistošus ES dabas atjaunošanas mērķrādītājus. Līdz 2030. gadam atjaunot ievērojamas degradētu un oglekļbagātu ekosistēmu platības; panākt, ka biotopu un sugu saglabāšanās tendences un stāvoklis nepasliktinās; panākt, ka vismaz 30% sugu un biotopu ir nonākuši labvēlīgā saglabāšanās stāvoklī vai vismaz uzrāda virzību uz to.
2. Apvērst apputeksnētāju skaita samazināšanās tendenci.
3. Par 50% samazināt ķīmisko pesticīdu izmantošanu un ar tiem saistīto risku un par 50% samazināt bīstamāko pesticīdu izmantošanu.
4. Vismaz 10% lauksaimniecības platību padarīt par tādām, kurās ir daudzveidības ziņā augstvērtīgi ainavas elementi.
5. Vismaz 25% lauksaimniecības zemes apsaimniekot bioloģiskās lauksaimniecības ietvaros un ievērojami palielināt agroekoloģisku metožu pielietojumu.
6. ES iestādīt trīs miljardus jaunu koku, vienlaikus pilnībā ievērojot ekoloģiskos principus.
7. Sasniegt ievērojamu progresu kontaminētas augsnes teritoriju sanācijā.
8. Vismaz 25000 km upju atkal padarīt brīvi plūstošas.
9. Par 50% samazināt invazīvo svešzemju sugu apdraudēto Sarkanās grāmatas sugu skaitu.
10. Par 50% samazināt barības vielu zudumu no mēslošanas līdzekļiem un rezultātā samazināt mēslošanas līdzekļu izmantojumu vismaz par 20 %.
11. Panākt, ka pilsētām, kurās ir vismaz 20000 iedzīvotāju, ir tālejoši pilsētas zaļināšanas plāni.
12. Panākt, ka tādās jutīgajās zonās kā ES pilsētu zaļās zonas netiek izmantoti ķīmiskie pesticīdi.
13. Panākt, ka laba vidiskā stāvokļa sasniegšanas nolūkā tiek ievērojami samazināta zvejas un izrakteņu ieguves kaitīgā ietekme uz jutīgajām sugām un biotopiem, to vidū jūras gultnes biotopiem.
14. Izskaust vai līdz sugas atjaunošanos un saglabāšanos pieļaujošam līmenim samazināt piezveju.

Šobrīd ANM plāns neietver darbības, kas veicinātu šo mērķu sasniegšanu. Pretēji Eiropas Komisijas vadlīnijām, Latvijas ANM plānā vispār nav ietvertas aktivitātes bioloģiskās daudzveidības saglabāšanai, dabas aizsardzībai un atjaunošanai.

**Lūdzam steidzami ietvert ANM plānā bioloģiskās daudzveidības saglabāšanas komponenti, prioritārā kārtībā paredzot nepieciešamās investīcijas un atbalsta pasākumus Latvijā atbilstoši ES Bioloģiskās daudzveidības stratēģijā 2030. gadam noteiktajiem mērķiem un uzdevumiem.**

Piedāvājam izvērtēt un iekļaut ANM plānā prioritārus pasākumus:

* Dabas aizsardzības institūciju kapacitātes palielināšana ES Bioloģiskās daudzveidības stratēģijā 2030. gadam paredzēto pasākumu ieviešanai,
* Natura2000 tīkla attīstība un apsaimniekošana un Natura2000 teritoriju, konektivitātes nodrošināšana,
* Eiropas nozīmes biotopu, Eiropas nozīmes aizsargājamo sugu dzīvotņu atjaunošana, uzturēšana un kvalitātes uzlabošana;
* Mitrzemju izveide un atjaunošana, ūdensteču atjaunošana;
* Degradēto teritoriju atjaunošana, veidojot jaunas dabas teritorijas;
* Invazīvo sugu apkarošana, iesaistot pašvaldības atbalsta pasākumu izstrādē un ieviešanā;
* Privāto zemju ilgtspējīgas apsaimniekošanas veicināšana;
* Jaunas dabas tūrisma infrastruktūras būvniecība un esošās infrastruktūras objektu attīstība Eiropas nozīmes aizsargājamās dabas teritorijās Natura2000 un ārpus tām;
* Dabas tūrisma attīstība un atbalsts Latvijas kā dabas tūrisma galamērķa atpazīstamības veicināšanai.

Papildus vēršam uzmanību uz to, ka daļai no bioloģiskās daudzveidības saglabāšanas pasākumiem to īstenošanai būtu iespējams piemērot brīvprātīgas “Maksājumi par ekosistēmu pakalpojumiem” (angļu val. - Payments for Ecosystem Services) sistēmas pieeju. Sekojot EK vadlīnijām par reformu-orientētu pieeju investīcijām ANM plānu izstrādē, rosinām izmantot pieejamos ANM līdzekļus, lai Latvijā ieviestu brīvprātīgu sistēmu maksājumiem par ekosistēmu pakalpojumiem (angļu val. - Payments for Ecosystem Services). Šāds mehānisms nodrošina to, ka uzņēmējiem ir dota iespēja veikt brīvprātīgas iemaksas klimata pārmaiņu mazināšanas kvotu sistēmā, un līdzekļi savukārt tiek novirzīti zemes īpašniekiem, pašvaldībām, uzņēmējiem vai NVO, kas īsteno tādus pasākumus, kas mazina klimata pārmaiņu ietekmi un atbalsta bioloģisko daudzveidību. Šāda inovatīva pieeja tiek izmantota jau virknē ES dalībvalstu, un ANM ietvaros būtu iespējams gan pārņemt pieredzi no citām ES valstīm, gan izstrādāt mehānismu, gan iedzīvināt tā ieviešanu Latvijā. Šāda mehānisma iedzīvināšana Latvijā būtu inovācija, un nodrošinātu ANM plāna atbilstību Eiropas Zaļā Kursa un ES Bioloģiskās Daudzveidības stratēģijā 2030. gadam noteiktajiem mērķiem.

Vienlaicīgi lūdzam jūs skaidrot, kā paredzēts līdz 2030. gadam īstenot ES Bioloģiskās daudzveidības stratēģijā noteiktos dabas aizsardzības un dabas atjaunošanas pasākumus, tajā skaitā sniedzot provizorisku informāciju par sekojošo:

1. Kāds ir stratēģijas ieviešanas plāns un laika grafiks Latvijā?
2. Kādas prioritātes stratēģijas ieviešanā Latvijā ir izvirzītas šobrīd un kādos termiņos?
3. Konkrēti, kādi nacionālie vai ES fondu līdzekļi tiks izmantoti stratēģijas ieviešanā?
4. Vai un kāds ir ieplānotais budžets konkrētām aktivitātēm?

Ar cieņu,  Juris Jātnieks,

Vides konsultatīvās padomes priekšsēdētājs

Sagatavoja:

Lilija Apine; lilija.apine@gmail.com;

Rolands Ratfelders; rolands@zalabriviba.lv;

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU